

**LIETUVOS RESPUBLIKOS SEIMO**

**PETICIJŲ KOMISIJA**

2020 m. birželio 17 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. birželio 17 d. posėdyje iš esmės išnagrinėjo Edmundo Tauros peticiją „Dėl Lietuvos Respublikos žalos atlyginimo dėl nelaimingų atsitikimų darbe ar susirgimų profesine liga laikinojo įstatymo nuostatų, susijusių su periodinių išmokų mokėjimu ir jų apskaičiavimu“ ir priėmė sprendimą atmesti joje pateiktą pasiūlymą netekto darbingumo kompensacijas, mokamas pagal Lietuvos Respublikos žalos atlyginimo dėl nelaimingų atsitikimų darbe ar susirgimų profesine liga laikinojo įstatymo nuostatas, prilyginti netekto darbingumo periodinėms kompensacijoms, mokamoms pagal Lietuvos Respublikos nelaimingų atsitikimų darbe ir profesinių ligų socialinio draudimo įstatymo nuostatas.

Komisija šį sprendimą priėmė, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę ir dėl šių motyvų:

1997 m. liepos 1 d. buvo priimtas, 1997 rugsėjo 1 d. įsigaliojęs Lietuvos Respublikos žalos atlyginimo dėl nelaimingų atsitikimų darbe ar susirgimų profesine liga laikinasis įstatymas Nr. VIII-366 (toliau – Laikinasis įstatymas), 1999 m. gruodžio 23 d. buvo priimtas, 2000 m. sausio 1 d. įsigaliojęs Lietuvos Respublikos nelaimingų atsitikimų darbe ir profesinių ligų socialinio draudimo įstatymo (toliau – Įstatymas). Šių įstatymų nuostatos buvo pildomos, jeigu reikalinga, išdėstomos nauja redakcija.

Įgyvendinant projekto „Lietuvos socialinio modelio, apimančio užimtumo didinimą, darbo santykių reglamentavimo tobulinimą ir socialinio draudimo tvarumą, sukūrimas“, veiklų, susijusių su Darbo santykių ir valstybinio socialinio draudimo teisinio-administracinio modelio sukūrimu, siūlomas priemones ir projekte atliktų mokslinių tyrimų rekomendacijas socialinio draudimo srityje, 2016 metais buvo priimtas Lietuvos Respublikos nelaimingų atsitikimų darbe ir profesinių ligų socialinio draudimo įstatymo Nr. VIII-1509 pakeitimo įstatymas Nr. XII-2472 (toliau – Įstatymas Nr. XII-2472).

Įstatyme Nr. XII-2472, be pagrindinio tikslo – tobulinti nelaimingų atsitikimų darbe ir profesinių ligų socialinio draudimo sistemą, užtikrinant adekvačias išmokas apdraustiesiems ir praplečiant apdraustųjų, turinčių teisę gauti šios draudimo rūšies išmokas, ratą, buvo naujai peržiūrėtos minėto Įstatymo Nr. XII-2472 sąvokos. Priėmus socialinio modelio įstatymą ­ Lietuvos Respublikos socialinio draudimo pensijų įstatymą ­ buvo atsisakyta Lietuvos Respublikos Vyriausybės nutarimu tvirtinamo einamųjų metų draudžiamųjų pajamų dydžio (toliau – Einamųjų draudžiamųjų pajamų dydis). Einamųjų metų draudžiamųjų pajamų dydis buvo taikomas skaičiuojant iš Valstybinio socialinio draudimo fondo biudžeto mokamas išmokas: pensijas, periodines netekto darbingumo kompensacijas ir kitas draudimo išmokas pagal nelaimingų atsitikimų darbe ir profesinių ligų socialinio draudimo įstatymą, periodines netekto darbingumo kompensacijas pagal Laikinąjį įstatymą. Einamųjų metų draudžiamųjų pajamų dydis buvo nustatomas, įvertinus į Valstybinio socialinio draudimo fondo biudžetą gaunamų įmokų ir išmokų santykį. Įgyvendinant socialinį modelį, Einamųjų metų draudžiamųjų pajamų dydis buvo pakeistas Lietuvos statistikos departamento skelbiamu vidutiniu šalies darbo užmokesčiu, kuris realiau atitiko šalies ūkio pajamas.

Lietuvos Respublikos pensijų socialinio draudimo įstatyme ir Laikinajame įstatyme 2017 metais Einamųjų metų draudžiamųjų pajamų dydis dar buvo taikomas apskaičiuojant socialinio draudimo pensijas ir vienkartines bei periodines netekto darbingumo kompensacijas, tačiau nuo 2018 m. Einamųjų metų draudžiamųjų pajamų dydžio Lietuvos Respublikos pensijų socialinio draudimo įstatyme buvo atsisakyta.

Lietuvos Respublikos Vyriausybė kartu su Lietuvos Respublikos valstybinio socialinio draudimo fondo 2018 m. biudžeto rodiklių patvirtinimo įstatymu pateikė Lietuvos Respublikos žalos atlyginimo dėl nelaimingų atsitikimų darbe ar susirgimų profesine liga laikinojo įstatymo Nr. VIII-366 2, 3, 7, 11, 12, 13 straipsnių ir antrojo skirsnio pavadinimo pakeitimo įstatymo projektą, kuriame sąvokose apibrėžta, kas yra „Vidutinis šalies darbo užmokestis (D)“, t. y. ši sąvoka suprantama taip, kaip ji apibrėžta Lietuvos Respublikos Valstybinio socialinio draudimo įstatyme (toliau – Socialinio draudimo įstatymas). Lietuvos Respublikos valstybinio socialinio draudimo įstatyme Vidutinis šalies darbo užmokestis (toliau – VDU) yra Lietuvos statistikos departamento paskelbtas užpraeitų metų III ir IV ketvirčių ir praėjusių metų I ir II ketvirčių šalies ūkio darbuotojų vidutinio mėnesinio darbo užmokesčio vidurkis (įtraukiant ir individualiųjų įmonių darbo užmokesčio duomenis). VDU tvirtinamas atitinkamų metų Lietuvos Respublikos valstybinio socialinio draudimo fondo biudžeto rodiklių patvirtinimo įstatymu.

Taigi VDU pradėtas taikyti ir Laikinajame įstatyme. Lietuvos statistikos departamento skelbiamas VDU dydis ženkliai skyrėsi nuo Einamųjų metų draudžiamųjų pajamų dydžio.

Todėl Lietuvos Respublikos žalos atlyginimo dėl nelaimingų atsitikimų darbe ar susirgimų profesine liga laikinojo įstatymo Nr. VIII-366 2, 3, 7, 11, 12, 13 straipsnių ir antrojo skirsnio pavadinimo pakeitimo įstatymo projekte buvo pakeisti 12 ir 13 straipsniai, kuriuose pakoreguota prieš tai galiojusi formulė 0,5 x d x k x D. Vidutinis šalies darbo užmokestis (D) padaugintas iš koeficiento 0,65. Jeigu nebūtų pritaikytas šis koeficientas (kas reiškė 65 proc. vidutinio darbo užmokesčio dydžio) netekto darbingumo periodinės kompensacijos ir periodinių draudimo išmokų apdraustajam mirus dydžiai, mokami pagal Laikinąjį įstatymą, būtų išdidėję du ar tris kartus, o tai galėjo iššaukti kitų išmokų gavėjų nepasitenkinimą (ypatingai tų, kurie mokėjo įmokas pagal Lietuvos Respublikos nelaimingų atsitikimų darbe ir profesinių ligų socialinio draudimo įstatymo nuostatas).

Kaip pirmiau minėta, Lietuvos Respublikos nelaimingų atsitikimų darbe ir profesinių ligų socialinio draudimo įstatymas įsigaliojo 2000 m. sausio 1 d. Tai reiškė, kad iki Įstatymo įsigaliojimo nelaimingų atsitikimų darbe ir profesinių ligų valstybinio socialinio draudimo įmokos nebuvo mokamos. Lietuvos Respublikos valstybė, palikusi galioti Laikinąjį įstatymą, prisiėmė įsipareigojimus dėl asmenų, kurie sovietiniu laikotarpiu dirbo, tačiau įmokos dėl nelaimingų atsitikimų darbe nebuvo mokėtos.

Vykdant Mokesčių sistemos reformą 2018 metais ir teikiant su šia reforma mokesčių ir socialinio draudimo sistemos Įstatymų paketą dar kartą buvo koreguotas vidutinio darbo užmokesčio dydis, kuris padaugintas iš koeficiento 1,289, todėl vidutinis darbo užmokestis padidėjo 1,289 karto.

Lietuvos Respublikos Seimui buvo pateikti priėmimui Lietuvos Respublikos nelaimingų atsitikimų darbe ir profesinių ligų socialinio draudimo įstatymo Nr. VIII-1509 20 straipsnių pakeitimo įstatymas (Nr. XII-1722) ir Lietuvos Respublikos žalos atlyginimo dėl nelaimingų atsitikimų darbe ar susirgimų profesine liga laikinojo įstatymo Nr. VIII-366 12 ir 13 straipsnių pakeitimo įstatymas (Nr. XII-1723), kuriuose dar kartą koreguota formulė 0,5 x d x k x D. Įstatyme formulė pakeista į 0,5 x d x k x 0,7758 x D, o Laikinajame įstatyme į 0,5 x d x k x 0,5043 x D. Abiejų įstatymų nuostatos įsigaliojo 2019 metais sausio 1 d. Taigi buvusios formulės 0,5 x d x k x D nei viename iš įstatymų šiuo metu nėra.

*Įstatyme Nr. XII-2472, kurį Lietuvos Respublikos Seimas priėmė 2016 m. birželio 21 d., buvo atsisakyta dvigubų išmokų mokėjimo iš Valstybinio socialinio draudimo fondo biudžeto. Netekto darbingumo periodinė kompensacija pagal Įstatymą dėl to paties draudžiamojo įvykio gavėjui yra mokama tik, jeigu gavėjas dėl to paties draudžiamojo įvykio neturi teisės į tokio paties dydžio ar didesnę netekto darbingumo socialinio draudimo pensiją. Jeigu gavėjui dėl to paties draudžiamojo įvykio mokama netekto darbingumo socialinio draudimo pensija yra mažesnė už apskaičiuotą netekto darbingumo periodinę kompensaciją, tokiu atveju gavėjui mokama netekto darbingumo periodinė kompensacija, kurios dydis yra nustatomas kaip netekto darbingumo pensijos ir periodinės draudimo išmokos skirtumas. Taigi, pareiškėjas nėra teisus teigdamas, kad pagal Įstatymą yra mokama netekto darbingumo pensija kartu su netekto darbingumo periodine kompensacija.*

Konstitucinis Teismas 2012 m. vasario 6 d. nutarime pasisakė tik dėl sumažintų valstybinių pensijų. Dėl kitų išmokų: netekto darbingumo periodinių kompensacijų, periodinių draudimo išmokų, mokamų pagal Nelaimingų atsitikimų darbe ir profesinių ligų socialinio draudimo įstatymą, nedarbo socialinio draudimo išmokų ir kitų išmokų, kurios buvo sumažintos, vadovaujantis Lietuvos Respublikos socialinių išmokų perskaičiavimo ir mokėjimo laikinuoju įstatymu, nebuvo pasisakyta. Be to, daugelis iš Valstybinio socialinio draudimo mokamų išmokų 2010-2012 metų sunkmečio laikotarpiu buvo sumažėjusios dėl tuo metu nedidinamo Einamųjų metų draudžiamųjų pajamų dydžio, kuris, esant gerai ekonominei situacijai didėjo, tačiau sunkmečio metu nebuvo didinamas.

Būtina pažymėti, kad šiuo metu išmokoms skaičiuoti naudojamas VDU yra tvirtinamas Lietuvos Respublikos valstybinio socialinio draudimo fondo biudžeto rodiklių patvirtinimo įstatymais, kurie yra teikiami Lietuvos Respublikos Seimui kiekvienais metais. Pavyzdžiui, 2018 m. vidutinis šalies darbo užmokestis, taikomas apdraustųjų asmenų įmokų bazei skaičiuoti buvo patvirtintas – 808, 7 eur, 2019 m. –1136, 2 eur, 2020 m. – 1241, 4 eur.

Vadinasi, visos iš Valstybinio socialinio draudimo fondo biudžeto mokamos išmokos, kurioms taikomas šis dydis, kasmet didėja. Tai reiškia, kad didėja ir pagal Laikinojo įstatymo nuostatas mokamos netekto darbingumo kompensacijos.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo pavasario sesijos darbotvarkę protokolinio nutarimo dėl Peticijų komisijos sprendimo dėl Edmundo Tauros peticijos projektą.

PRIDEDAMA:

1. Edmundo Tauros peticijos kopija, 6 lapai.

2. Socialinės apsaugos ir darbo ministerijos 2020 m. kovo 31 d. raštas Nr. (23.5 E-55)SD-1753, 4 lapai.

3. Išrašas iš Peticijų komisijos 2020 m. birželio 17 d. posėdžio protokolo Nr. 250-P-07, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt